Medicina za laike na Mini-Medu Sveučilišta Colorado
Mini medicinski fakultet je prilika za nastavno osoblje da se približi sugrađanima i odgovori na njihova pitanja
Robin Micahels: "Naša predavanja nisu pojednostavljena – da ne kažem 'zaglupljena' - verzija pravih predavanja. Naime, razlika između studenata medicine i javnosti općenito nema veze s inteligencijom, nego s razinom obrazovanja." Da bi se postalo liječnik, treba mnogo godina učenja i obuke na medicinskom fakultetu, te deseci tisuća dolara u školarini. No, svatko može pogledati i nakratko iskusiti kako izgleda obuka za liječnika od strane pravih profesora medicinskog fakulteta, tijekom samo dva mjeseca i besplatno, u Mini-medicinskom fakultetu, u Denveru. Predavaona Medicinskog centra Sveučilišta Colorado najčešće je prepuna studenata medicine. No, večeras, ljudi svih dobi, različitih zanimanja, zauzimaju sjedišta na osmotjednom tečaju nazvanom Mini-medicinski fakultet. "Mini medicinski fakultet je prilika za naše nastavno osoblje da se približi sugrađanima i bolje ih upozna sa saznanjima o našem tijelu, kao i da odogovara na njihova pitanja" - kaže Robin Michaels, jedna od sedmero profesora s Medicinskog fakulteta koji dobrovoljno vode ove tjedne jednosatne lekcije. Premda nitko iz slušateljstva Mini-Meda neće dobiti diplomu fakulteta, Michaels kaže da će puno toga naučiti: "Naša predavanja nisu pojednostavljena – da ne kažem 'zaglupljena' - verzija pravih predavanja. Naime, razlika između studenata medicine i javnosti općenito nema veze s inteligencijom, nego s razinom obrazovanja." A, među onima koji žele malo vježbati svoju inteligenciju je i jedna žena koji živi blizu Medicinskog fakulteta i znatiželjna je oko kursa otkako je on bio prvi put ponuđen javnosti, 1989. "Željela sam pohađati Mini-Med još prije 22 godine, ali je tada sve već bilo popunjeno kad sam se ja došla prijaviti" - kaže nam ova stanovnica Denvera. Jedna gimnazijalka na kursu želi jednog dana studirati medicinu i postati liječnik u spomen na svog brata koji je umro od raka. Kaže da je za tečaj čula od jednog od svojih nastavnika: "Njegov prijatelj je profesor na fakultetu i ovdje predaje, pa mi je tako i donio brošuru o ovom tečaju. Ja sam se odmah otišla upisati." A jedna nastavnica prirodno-znanstvenih predmeta u srednjoj školi ima svoj vlastiti razlog: "Uvjerena sam da će mi ova Mini-Med škola pomoći da sama postanem bolja nastavnica." Tu je i jedna majka sa svojom desetogodišnjom kćerkom. "Budući da ja školujem moju kćerku kod kuće, ovo je za nas prava riznica novih znanja. I zato smo tu: da puno naučimo i da tako odradimo i neke uvjete iz znanstvene naobrazbe." Predavaona u koju stane dvjestotinjak ljudi gotovo je puna kad se direktor programa Mini medicinskog fakulteta John Cohen primiče govornici. Stotine drugih Mini-Med studenata sudjeluju sa svih strana države Colorado putem 'live' video veze. Cohen objašnjava na koji način mogu svi studenti – vrlo raznolikog sastava, a i iz udaljenih krajeva – sudjelovati u interakciji tijekom predavanja koje je danas posvećeno anatomiji: pravi studenti medicine, također dobrovoljci, pri ruci su s prijenosnim mikrofonima za one koji žele postaviti pitanja, dok će video sudionici svoja poslati elektroničkim porukama. John Cohen predstavlja večerašnjeg predavača, našu sugovornicu s početka izvješća, Robin Michaels. Nakon kraćeg uvoda, Robin Michaels se baca na posao, potpomognuta dijapozitivima i priličnom dozom humora, kao i temom koja je svima bliska – probavni trakt. "Ako jedene nešto poput limuna, što se događa? Usta vam se napune slinom, a zašto? Zato da neutralizira kiselinu, jer kiselina može izazvati gubitak kalcija iz zubiju. Ona može razgraditi caklinu" - objasnila je okupljenima Robin Michaels. Ona nastavlja govoriti o želucu, gušterači, tankom crijevu... Ona to isto radi i na pravom medicinskom fakultetu, samo što tamo, umjesto dijapozitiva, studente vodi u sekciji leševa, doniranih fakultetu dok je osoba još bila živa. Nakon predavanja i diskusije, najmlađa 'studentica', desetogodišnjakinja koja se školuje kod kuće, kaže da željno čeka da nauči još i više: "Želim, znate, saznati više ... radi se o našem tijelu i trebali bismo znati što se u njemu događa." Suočeni smo s brojnim bolestima, sa smrću i umiranjem, i samo nam znanje pomaže da se s time suočimo, kaže Robin Micahels. U dva desetljeća, više od 17 tisuća stanovnika Colorada pohađalo je Mini medicinski fakultet, učinivši ga najpopularnijim kursom od svih koje nudi Medicinski fakultet u Denveru. On je inspirirao slične programe diljem svijeta, među ostalim u Kanadi, Njemačkoj i Irskoj. A, kod kuće, već se za slijedeću godinu planira i napredniji Mini-Med 2 program za one koji su prošli ovaj prvi Mini-Med.